Rino Serra/Le fior dël mal/047


XLVII. Armonìe dla sèira 
Varda-sì ch'a-i ven ël temp doa vibré as sent 
Minca gamba 'd fior e vapora come incensor; 
Viro 'nt l'aria dla sèira son e përfum ancor; 
Valser malincònich e languid ëstordiment! 

Minca gamba 'd fior a vapora come incensor; 
Ël violin a tërmola coma 'n cheur perdent; 
Valser malincònich e languid ëstordiment! 
Ël cel l'é trist e bel com un trist autar àor. 

Ël violin a tërmola coma 'n cheur perdent, 
Un cheur tënner ch'a òdia 'l gnente, grand sombror! 
Ël cel l'é trist e bel com un trist autar àor; 
Ël sol l'é nijasse 'n sò sangh ch'as gruma al vent. 

Un cheur tënner, ch'a òdia 'l gnente, grand sombror! 
Dël passà luminos a cheuj minca orma present! 
Ël sol l'é nijasse 'n sò sangh ch'as gruma al vent... 
Ël tò arcòrd an mi a lus coma ostensor! 

Rino Serra
Leteratura piemontèisa
Baudelaire